**Návrh Všeobecne záväzného nariadenia Bratislavského samosprávneho kraja o bližších podmienkach poskytovania sociálnych služieb, o spôsobe určenia úhrady, výške úhrady a spôsobe platenia úhrady za sociálne služby, ktoré sú poskytované zariadeniami sociálnych služieb v zriaďovateľskej pôsobnosti Bratislavského samosprávneho kraja**

Bratislavský samosprávny kraj na základe ustanovenia § 8 zákona č. 302/2001 Z.z. o samospráve vyšších územných celkov (zákon o samosprávnych krajoch) v znení neskorších predpisov (ďalej len „zákon o samosprávnych krajoch“) **zverejňuje** na Úradnej tabuli Úradu Bratislavského samosprávneho kraja **návrh Všeobecne záväzného nariadenia Bratislavského samosprávneho kraja o bližších podmienkach poskytovania sociálnych služieb, o spôsobe určenia úhrady, výške úhrady a spôsobe platenia úhrady za sociálne služby, ktoré sú poskytované zariadeniami sociálnych služieb v zriaďovateľskej pôsobnosti Bratislavského samosprávneho kraja.**

V zmysle § 8 ods. 4 zákona o samosprávnych krajoch môžu fyzické osoby a právnické osoby uplatniť pripomienku k návrhu všeobecne záväzného nariadenia v písomnej forme, elektronicky alebo ústne
do zápisnice na úrade. Pripomienkou možno v určenej lehote navrhnúť nový text alebo odporučiť úpravu textu, a to doplnenie, zmenu, vypustenie alebo spresnenie pôvodného textu. Z pripomienky musí byť zrejmé, kto ju predkladá a musí byť odôvodnená, inak na pripomienku nemusí navrhovateľ všeobecne záväzného nariadenia prihliadať. Na ostatné podnety (názory, námety a odporúčania) nemusí navrhovateľ všeobecne záväzného nariadenia prihliadať, a to najmä vtedy, ak nie sú zdôvodnené.

Pripomienku v súlade s vyššie uvedeným možno podať:

**- v písomnej forme** na adrese:

Úrad Bratislavského samosprávneho kraja

Odbor sociálnych vecí

Sabinovská 16

P.O.BOX 106

820 05 Bratislava 25

**- elektronicky** na adrese marica.sikova@region-bsk.sk

**- ústne do zápisnice na úrade** na adrese:

Úrad Bratislavského samosprávneho kraja

Odbor sociálnych vecí

Sabinovská 16

820 05 Bratislava 25

**Dátum vyvesenia návrhu všeobecne záväzného nariadenia: 01.03.2023**

**Lehota na uplatnenie pripomienok k návrhu všeobecne záväzného nariadenia: 13.03.2023 do 9,00 h.**

**Všeobecne záväzné nariadenie**

**Bratislavského samosprávneho kraja**

**č. .../2023**

**zo dňa ............. 2023**

**o bližších podmienkach poskytovania sociálnych služieb, o spôsobe určenia úhrady, výške úhrady a spôsobe platenia úhrady za sociálne služby, ktoré sú poskytované zariadeniami sociálnych služieb v zriaďovateľskej pôsobnosti Bratislavského samosprávneho kraja**

Zastupiteľstvo Bratislavského samosprávneho kraja podľa § 8 ods. 1 a § 11 ods. 2 písm. a) zákona č. 302/2001 Z. z. o samospráve vyšších územných celkov (zákon o samosprávnych krajoch) v znení neskorších predpisov a podľa § 81, § 72 ods. 2 zákona č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení neskorších predpisov (ďalej len „zákon o sociálnych službách“) vydáva toto všeobecne záväzné nariadenie:

**Čl. I**

**§ 1**

**Predmet úpravy**

Toto všeobecne záväzné nariadenie (ďalej len „nariadenie“) upravuje bližšie podmienky poskytovania sociálnych služieb, spôsob určenia úhrady, výšky úhrady a spôsob platenia úhrady za sociálne služby, ktoré sú poskytované zariadeniami sociálnych služieb v zriaďovateľskej pôsobnosti Bratislavského samosprávneho kraja (ďalej len „ZSS“).

**§ 2**

**Bližšie podmienky formy poskytovania sociálnych služieb**

1. Bratislavský samosprávny kraj (ďalej len “BSK”) v rámci svojej pôsobnosti zriadil, založil
a kontroluje ZSS, ktoré poskytujú sociálne služby
2. v domove sociálnych služieb;
3. v špecializovanom zariadení;
4. v rehabilitačnom stredisku;
5. v zariadení podporovaného bývania;
6. službu včasnej intervencie;
7. podporu samostatného bývania;
8. v zariadení pre seniorov.
9. ZSS poskytujú prijímateľom sociálnej služby (ďalej len „prijímateľ“) sociálne služby na čas určitý alebo čas neurčitý.
10. Sociálna služba sa v ZSS poskytuje celoročnou pobytovou formou alebo týždennou pobytovou formou, ambulantnou formou a terénnou formou. Sociálna služba včasnej intervencie sa poskytuje ambulantnou formou, terénnou formou prostredníctvom terénneho programu alebo v kombinácii oboch foriem.
11. Pri ambulantnej forme sa sociálna služba poskytuje v pracovných dňoch a v pracovnom čase, najmenej v rozsahu ôsmich hodín ambulantnej prevádzky; menší rozsah poskytovania sociálnej služby možno dohodnúť v zmluve o poskytovaní sociálnej služby na návrh prijímateľa. Pri ambulantnej forme sa neposkytuje ubytovanie.

Pri týždennej pobytovej forme sa neposkytuje sociálna služba počas sobôt a nedieľ, štátnych sviatkov a dní pracovného pokoja. Po vzájomnej dohode prijímateľa a ZSS ako poskytovateľa sociálnej služby je možné poskytovať sociálnu službu počas štátnych sviatkov a v iných dňoch pracovného pokoja, pokiaľ tieto nepredchádzajú bezprostredne sobote alebo nenasledujú bezprostredne po nedeli.

**§ 3**

**Úhrada za sociálnu službu**

1. ZSS poskytuje sociálnu službu na základe zmluvy o poskytovaní sociálnej služby. Zmluva, ktorú uzatvára poskytovateľ sociálnej služby a prijímateľ, obsahuje výšku úhrady podľa tohto nariadenia a výšku úhrady v súlade § 73 ods. 2 až 10 zákona o sociálnych službách.
2. Prijímateľ je povinný platiť úhradu za sociálne služby v sume určenej v zmluve o poskytovaní sociálnej služby ku dňu jej splatnosti podľa svojho príjmu a majetku v súlade s týmto nariadením.
3. Úhrada za sociálnu službu je v závislosti od druhu a formy poskytovanej služby tvorená najmä z nasledovných položiek:
	1. stravovanie, zahŕňajúce výšku stravnej jednotky a časť režijných nákladov
	na prípravu stravy,
	2. ubytovanie a poskytovanie vecných plnení spojených s ubytovaním,
	3. užívanie spoločných priestorov a vecné plnenie spojené s ich užívaním,
	4. pomoc pri odkázanosti fyzickej osoby na pomoc nej fyzickej osoby,
	5. dohľad podľa § 34 zákona o sociálnych službách.
4. Úhradu za dohľad podľa ods. (3) platí prijímateľ iba v zariadení podporovaného bývania.
5. Prijímateľ neplatí úhradu za odborné činnosti, obslužné činnosti a ďalšie činnosti poskytované v súlade s § 15 ods. 1 zákona o sociálnych službách podľa druhu a  formy sociálnej služby, okrem činností uvedených v predchádzajúcom odseku tohto paragrafu.
6. Pri aplikácii § 73 ods. 2 až 10 zákona o sociálnych službách poskytovateľ sociálnej služby vychádza z výšky úhrady za 31 dní pri celoročnej pobytovej forme a 23 dní pri ambulantnej forme a týždennej pobytovej forme.
7. ZSS zverejní cenník sociálnej služby za poskytované sociálne služby v súlade s týmto nariadením na viditeľnom mieste a na svojom webovom sídle.

**§ 4**

**Úhrada za stravovanie a spôsob zabezpečovania stravovania**

1. Výšku stravnej jednotky na deň na prijímateľa písomne určí štatutárny zástupca ZSS
z rozpätia ustanoveného v Prílohe č. 1 k tomuto nariadeniu, podľa vekových kategórií prijímateľov a miestnych podmienok.
2. Stravovanie zabezpečuje ZSS:
	1. prípravou stravy vo vlastnom stravovacom zariadení,
	2. odberom stravy od iného ZSS,
	3. odberom stravy od iných právnických osôb alebo fyzických osôb, ktoré majú oprávnenie poskytovať alebo sprostredkovať poskytovanie stravovacích služieb,
	4. stravovaním prijímateľov u iných právnických osôb alebo fyzických osôb, ktoré majú oprávnenie poskytovať stravovacie služby.
3. Odber stravy od iného ZSS možno dohodnúť len za predpokladu dostatočnej prevádzkovej a personálnej kapacity a vybavenosti stravovacej prevádzky ZSS, z ktorého sa odber stravy alebo stravovanie zabezpečuje. Odberom stravy alebo stravovaním u iného ZSS alebo inej právnickej alebo fyzickej osoby sa nesmie zhoršiť úroveň stravovania prijímateľov.
4. Výšku stravnej jednotky stanovenú v súlade s odsekom (1) tohto paragrafu možno
pri celodennom stravovaním zvýšiť najviac o 30% na deň, ak ďalej nie je upravené inak. Zvýšenie stravnej jednotky písomne určí štatutárny zástupca ZSS.
5. Výšku stravnej jednotky ustanovenú v odseku (4) tohto paragrafu možno zvýšiť najviac o 25% na deň na prijímateľa, ktorému sa poskytuje diétna strava (najmä šetriaca diéta, neslaná diéta, diabetická diéta, bielkovinová diéta, výživná diéta). Zvýšenie stravnej jednotky písomne určí štatutárny zástupca ZSS. Druh stravy je uvedený v zmluve o poskytovaní sociálnej služby.
6. Diétna strava sa poskytuje na základe písomného odporúčania ošetrujúceho odborného lekára.
7. Výšku stravnej jednotky ustanovenej v odseku (1) tohto paragrafu môže štatutárny zástupca ZSS zvýšiť o 6,00 Eur na kalendárny rok na prilepšenie stravy počas sviatkov pre prijímateľa celoročnej pobytovej a týždennej pobytovej sociálnej služby, ktorý odoberá celodenné stravovanie. Zvýšenie stravnej jednotky písomne určí štatutárny zástupca ZSS.
8. Pri stravovaní prijímateľov, ktorým sa poskytuje sociálna služba počas rekreačných pobytov, zájazdov, športových hier a spoločenských podujatí môže štatutárny zástupca ZSS určiť výšku stravnej jednotky až do výšky 6,00 Eur na deň na prijímateľa.
Pri zabezpečení stravovania od iných právnických alebo fyzických osôb môže štatutárny zástupca ZSS výšku stravnej jednotky podľa tohto odseku zvýšiť o ďalších 1,66 Eur na deň na prijímateľa. Zvýšenie stravnej jednotky písomne určí štatutárny zástupca ZSS.
9. Strava sa pripravuje podľa jedálneho lístka zostaveného na každý druh podávanej stravy na dobu jedného kalendárneho týždňa vopred. Jedálny lístok zostavuje zodpovedný zamestnanec stravovacieho zariadenia, ku ktorému sa vyjadruje stravovacia komisia zriadená štatutárnym orgánom ZSS, ktorej členom je zodpovedný zamestnanec stravovacieho zariadenia, zdravotnícky pracovník a zvolený zástupca prijímateľov, ktorým sa poskytuje sociálna služba v ZSS.
10. ZSS zverejňuje jedálny lístok na viditeľnom mieste v ZSS a na svojom webovom sídle najneskôr 24 hodín pred začiatkom kalendárneho týždňa.
11. ZSS sleduje denné dodržiavanie stravných jednotiek. ZSS zodpovedá za to, aby priemer sumy stravnej jednotky na deň za kalendárny štvrťrok zodpovedal určenej výške sumy stravnej jednotky.
12. Suma stravnej jednotky na deň na prijímateľa, ktorému sa poskytuje sociálna služba v ZSS s celoročnou pobytovou alebo týždennou pobytovou formou s počtom odoberaných jedál nezodpovedajúcim celodennému stravovaniu, alebo ktorému sa poskytuje sociálna služba ambulantnou formou, sa určí podľa Prílohy č. 1 k tomuto nariadeniu.
13. Výška úhrady za stravovanie na deň na prijímateľa sa určí podľa počtu odobratých jedál a výšky sumy stravnej jednotky, ku ktorej sa pripočítavajú režijné náklady na prípravu stravy. Režijné náklady na prípravu stravy sú 30% zo stanovenej výšky sumy stravnej jednotky podľa ods. (1) tohto paragrafu.
14. Postup pri odhlásení sa z odoberania stravovania počas celodennej neprítomnosti prijímateľa sociálnej služby v ZSS alebo pri odhlásení sa z odobratia niektorého jedla z celodennej stravy písomne určí štatutárny zástupca ZSS.
15. V zariadení podporovaného bývania sa utvárajú podmienky na prípravu stravy podľa Prílohy č. 2 bod A. tohto nariadenia.

**§ 5**

**Úhrada za ubytovanie a poskytovanie vecných plnení spojených s ubytovaním**

1. Ubytovanie je poskytovanie bývania v obytnej miestnosti alebo v  jej časti s  príslušenstvom, užívanie spoločných priestorov a poskytovanie vecných plnení spojených s ubytovaním.
2. Na účely určenia úhrady za ubytovanie sa považuje:
	1. obytná miestnosť a príslušenstvo obytnej miestnosti, najmä: predsieň, kuchyňa alebo kuchynský kút, komora, WC, kúpeľňa, kúpeľňový alebo sprchovací kút, ak sú súčasťou obytnej miestnosti alebo ak sú k nej priamo priľahlé,
	2. spoločné priestory, najmä: spoločenská miestnosť, jedáleň, chodba, schodisko, pivnica, práčovňa,
	3. prevádzkové zariadenie obytnej miestnosti a príslušenstva obytnej miestnosti, najmä: rozvod elektrickej energie, rozvod vody, rozvod plynu, odvádzanie odpadových vôd a hygienické zariadenie,
	4. vybavenie obytnej miestnosti, najmä: lôžko, stôl, stolička, skriňa, svietidlo, nočný stolík,
	5. vybavenie príslušenstva obytnej miestnosti, najmä: svietidlo, kuchynský sporák, kuchynská linka, zrkadlo, umývadlo, záchodová misa a kúpacia vaňa, sprchový kút,
	6. vybavenie a zariadenie spoločných priestorov najmä: svietidlo, stôl, stolička, záclona,
	7. vecné plnenia spojené s ubytovaním a s užívaním spoločných priestorov najmä: vykurovanie, dodávka teplej vody, užívanie výťahu, dodávka elektrickej energie, dodávka plynu, dodávka vody, odvádzanie odpadových vôd, kontrola a čistenie komína, odvoz odpadu, odvoz splaškov a čistenie žúmp a vybavenie zariadením na príjem a rozvod televízneho a rozhlasového signálu a iné služby súvisiace s poskytovaním ubytovania.
3. Celková úhrada za ubytovanie zahŕňa časť bežných výdavkov za užívanie podlahovej plochy obytnej miestnosti, príslušenstva obytnej miestnosti, spoločných priestorov, prevádzkovanie zariadenia obytnej miestnosti a príslušenstva obytnej miestnosti
a za užívanie vybavenia obytnej miestnosti, príslušenstva obytnej miestnosti a spoločných priestorov a vecné plnenia spojené s ubytovaním podľa odseku (2) písm. g) tohto paragrafu.
4. Suma úhrady za užívanie podlahovej plochy na jeden deň na prijímateľa sa určí ako súčin násobku dennej sadzby za užívanie 1m2 podlahovej plochy obytnej miestnosti a príslušenstva obytnej miestnosti a veľkosti podlahovej plochy obytnej miestnosti a veľkosti podlahovej plochy príslušenstva obytnej miestnosti, ktoré prijímateľ užíva, ak ďalej nie je upravené inak.
5. Denná sadzba úhrady za užívanie 1m2 podlahovej plochy obytnej miestnosti a príslušenstva obytnej miestnosti pri poskytovaní sociálnej služby pobytovou formou
je 0,26 Eur, ak ďalej nie je upravené inak. V tejto sadzbe sú zahrnuté výdavky za užívanie podlahovej plochy obytnej miestnosti, príslušenstva obytnej miestnosti a za užívanie vybavenia obytnej miestnosti, príslušenstva obytnej miestnosti a za prevádzku zariadenia obytnej miestnosti a príslušenstva obytnej miestnosti.
6. Veľkosť podlahovej plochy obytnej miestnosti, ktorú prijímateľ užíva sa určí tak, že veľkosť podlahovej plochy obytnej miestnosti sa vydelí počtom prijímateľov, ktorí túto podlahovú plochu obytnej miestnosti užívajú. Ak prijímateľ užíva obytnú miestnosť, ktorá je priechodná, veľkosť podlahovej plochy obytnej miestnosti, ktorú prijímateľ užíva, sa znižuje o 30%. Veľkosť podlahovej plochy príslušenstva obytnej miestnosti, ktorú prijímateľ užíva, sa určí tak, že veľkosť podlahovej plochy príslušenstva obytnej miestnosti sa vydelí počtom prijímateľov, ktorí príslušenstvo obytnej miestnosti užívajú.
7. Prijímateľ, okrem úhrady za ubytovanie určenej podľa ods. (4) až (6), uhrádza aj režijné náklady na ubytovanie (vecné plnenia spojené s ubytovaním) a úhradu za užívanie spoločných priestorov a za vecné plnenia spojené s ich užívaním.
8. Denná sadzba úhrady za režijné náklady na ubytovanie podľa predchádzajúceho odseku je 0,07 Eur, ak ďalej nie je upravené inak.
9. Suma mesačnej úhrady za užívanie spoločných priestorov a poskytovanie vecných plnení spojených s ubytovaním pri poskytovaní pobytovej sociálnej služby a poskytovanie vecných plnení spojených s poskytovaním ambulantnej sociálnej služby v spoločných priestoroch je vo výške 15 Eur.
10. K sume úhrady za ubytovanie podľa bodov (4) až (8) sa priráta suma zodpovedajúca platbe podľa písm. a) až e) na deň na prijímateľa podľa tohto bodu:
	1. 0,30 Eur, ak obytnú miestnosť užíva jeden prijímateľ a veľkosť podlahovej plochy obytnej miestnosti je najviac 16 m2 ,
	2. 0,20 Eur, ak obytnú miestnosť užívajú dvaja prijímatelia,
	3. 0,10 Eur, ak obytnú miestnosť užívajú traja prijímatelia,
	4. 0,73 Eur, ak na jedného prijímateľa pripadá viac ako 16 m2 podlahovej plochy obytnej miestnosti,
	5. 1,46 Eur, ak na jedného prijímateľa pripadá viac ako 30 m2 podlahovej plochy obytnej miestnosti.
11. Celková suma úhrady za ubytovanie v ZSS, v ktorom sa poskytujú sociálne služby celoročnou pobytovou formou, určená podľa ods. (4) až (10) sa znižuje na deň na prijímateľa o 0,27 Eur, ak prijímateľ uhrádza elektrickú energiu podľa skutočnej spotreby zistenej z inštalovaného pomerového merača, ak ďalej nie je upravené inak.
12. Ak podlahovú plochu príslušenstva obytnej miestnosti užívajú viacerí prijímatelia
a v obytnej miestnosti je inštalovaný pomerový merač, celková suma úhrady za ubytovanie v ZSS, v ktorom sa poskytujú sociálne služby celoročnou pobytovou formou, určená podľa ods. (4) až (10), sa znižuje na deň na prijímateľa o pomernú časť zo sumy ustanovenej v odseku (11) podľa počtu prijímateľov, ktorí užívajú podlahovú plochu príslušenstva obytnej miestnosti.
13. Denná sadzba úhrady za individuálne užívanie chladničky, televízora, mikrovlnnej rúry a pračky je 0,10 Eur za jeden elektrospotrebič, to neplatí v prípade, ak prijímateľ uhrádza elektrickú energiu podľa skutočnej spotreby, zistenej z inštalovaného pomerového merača.

**§ 6**

**Utváranie podmienok na ďalšie činnosti**

V zariadení podporovaného bývania sa utvárajú podmienky na upratovanie a na pranie, žehlenie, údržbu bielizne a šatstva podľa Prílohy č. 2 bodu B. a C. tohto nariadenia.

**§ 7**

**Úhrada za pomoc pri odkázanosti fyzickej osoby na pomoc inej fyzickej osoby**

 **a poskytovanie dohľadu**

1. Výška úhrady za pomoc pri odkázanosti fyzickej osoby na pomoc inej fyzickej osoby
na deň na prijímateľa sa stanovuje na základe stupňa odkázanosti uvedeného v právoplatnom rozhodnutí o odkázanosti na sociálnu službu a podľa Prílohy č. 3 bodu A. tohto nariadenia, ak ďalej nie je upravené inak.
2. Výška úhrady za poskytovanie dohľadu na deň na prijímateľa v zariadení podporovaného bývania sa stanovuje podľa Prílohy č. 3 bodu B. tohto nariadenia.

**§ 8**

**Fakultatívne služby**

1. ZSS môže vykonávať, zabezpečovať alebo utvárať podmienky na vykonávanie iných činností za účelom zvýšenia kvality poskytovanej služby (ďalej len „fakultatívne služby“).
2. Podrobnosti spôsobu určenia úhrady a spôsobu platenia úhrady za poskytované fakultatívne služby stanoví štatutárny zástupca ZSS vo svojom vnútornom predpise
po predchádzajúcom súhlase predsedu BSK.
3. Úhradu za poskytované fakultatívne služby určí štatutárny zástupca v cenníku, ktorý zverejní na viditeľnom mieste v ZSS a na webovom sídle ZSS.

**§ 9**

**Spôsob určenia úhrady**

**a spôsob platenia úhrady za poskytované sociálne služby**

1. ZSS určí výšku úhrady za poskytovanú sociálnu službu v súlade s týmto nariadením.
2. Mesačná úhrada za sociálnu službu sa určí ako násobok dennej sadzby a počtu dní, v ktorých sociálna služba bola poskytovaná, ak nie je upravené inak.
3. Prijímateľ neplatí úhradu za odborné činnosti, obslužné činnosti a ďalšie činnosti v čase jeho neprítomnosti okrem úhrady za ubytovanie, ak voľné miesto nie je na prechodný čas obsadené inou fyzickou osobou a prijímateľ sociálnej služby a poskytovateľ sociálnej služby sa nedohodnú inak. Poskytovateľ a prijímateľ sa môžu dohodnúť iba v časti úhrady za ubytovanie.
4. Ak prijímateľ platí úhradu za poskytovanú sociálnu službu v hotovosti, pri zaokrúhlení výslednej ceny sa postupuje podľa § 3 ods. 4 zákona č. 18/1996 Z. z. Zákon o cenách v znení neskorších predpisov.
5. Úhradu za poskytovanú sociálnu službu platí prijímateľ po uplynutí mesiaca, v ktorom mu bola služba poskytovaná, najneskôr do 25. dňa nasledujúceho mesiaca. Pri nástupe alebo ukončení poskytovania sociálnej služby počas kalendárneho mesiaca platí prijímateľ za tento mesiac odo dňa nástupu pomernú časť úhrady podľa počtu dní, počas ktorých sa mu poskytuje sociálna služba.
6. Prijímateľ v domove sociálnych služieb pre deti, ktorý spĺňa podmienku nezaopatrenosti podľa osobitného predpisu[[1]](#footnote-1)), nie je povinný platiť úhradu za ubytovanie.
7. Úhrada za fakultatívne služby podľa § 8 tohto nariadenia sa určí osobitnou zmluvou[[2]](#footnote-2)).

**§ 10**

**Valorizácia**

1. Denná sadzba úhrady za užívanie 1 m2 podlahovej plochy podľa § 5 ods. 5 tohto nariadenia sa počnúc rokom 2024 valorizuje raz ročne o mieru inflácie vyhlásenú Štatistickým úradom Slovenskej republiky (ďalej len „ŠÚ SR“) za predchádzajúci rok[[3]](#footnote-3)). Výšku takto upravenej sadzby zverejní BSK bezodkladne po zverejnení výšky miery inflácie ŠÚ SR na svojej elektronickej tabuli. Takto upravená denná sadzba za užívanie 1m2 je účinná od prvého dňa kalendárneho mesiaca nasledujúceho po mesiaci, v ktorom bola miera inflácie vyhlásená ŠÚ SR.
2. Úhrada za pomoc pri odkázanosti fyzickej osoby na pomoc inej fyzickej osoby pri úkonoch sebaobsluhy, podľa § 7 ods. 1 tohto nariadenia, sa počnúc rokom 2024 valorizuje raz ročne o percentuálny rozdiel medzi výškou minimálnej mzdy v kalendárnom roku, v ktorom bola k 1. januáru oznámená v Zbierke zákonov Slovenskej republiky a výškou minimálnej mzdy
za predchádzajúci kalendárny rok. Percentuálny rozdiel spolu so sumou úhrady podľa tohto bodu zverejní BSK bezodkladne po oznámení minimálnej mzdy na svojej elektronickej úradnej tabuli.

**§ 11**

**Prechodné ustanovenie**

Ustanovenie § 5 ods. 4 tohto nariadenia sa nevzťahuje na prijímateľov Centra sociálnych služieb MEREMA počas poskytovania sociálnej služby v Centre sociálnych služieb Pod Karpatmi v prípade, ak z dôvodov na strane poskytovateľa sociálnej služby došlo k zmene podmienok poskytovania sociálnej služby spočívajúcej vo zvýšení užívanej podlahovej plochy; pričom v takomto prípade sa suma úhrady za ubytovanie určí z pôvodne užívanej podlahovej plochy.

**§ 12**

**Zrušovacie ustanovenie**

Zrušuje sa Všeobecne záväzné nariadenie Bratislavského samosprávneho kraja č. 5/2021 zo dňa 17.12.2021 o bližších podmienkach poskytovania sociálnych služieb, o spôsobe určenia úhrady, výške úhrady a spôsobe platenia úhrady za sociálne služby, ktoré sú poskytované zariadeniami sociálnych služieb v zriaďovateľskej pôsobnosti Bratislavského samosprávneho kraja.

**Čl. II**

1. Všeobecne záväzné nariadenie č. .../2023 bolo v súlade s § 11 ods. 2 písm. a) zákona NR SR č. 302/2001 Z. z. o samospráve vyšších územných celkov (zákon o samosprávnych krajoch) v znení neskorších predpisov, schválené Zastupiteľstvom Bratislavského samosprávneho kraja dňa ........., uznesením č. ..... .
2. Toto nariadenie nadobúda platnosť dňom vyhlásenia a to jeho vyvesením na úradnej tabuli Bratislavského samosprávneho kraja a účinnosť 15. dňom od jeho vyvesenia na úradnej tabuli Bratislavského samosprávneho kraja.

Bratislava, dňa ............2023

Mgr. Juraj Droba, MBA, MA

 predseda

 Bratislavského samosprávneho kraja

Príloha č. 1

k VZN č. .../2023

**Spôsob určenia a výška stravnej jednotky**

|  |  |  |
| --- | --- | --- |
| **Vek prijímateľa sociálnej služby** | **Výška stravnej jednotky****na deň/Eur** | **% rozdelenie celodenného stravovania** |
| **druh stravy** |
| druh jedla | racionálna strava, šetriaca diéta, neslaná diéta v % | diabetická diéta, bielkovinová diéta, výživná diéta v % |
| od 3 rokovdo 6 rokov | 3,08 – 4,77 | raňajky | 12% | 11% |
| desiata | 9% | 8% |
| od 6 rokovdo 10 rokov | 3,33 – 5,22 | obed | 40% | 40% |
| od 10 rokovdo 15 rokov | 3,56 – 5,49 | olovrant | 9% | 8% |
| nad 15 rokov | 4,94 – 6,00 | večera | 30% | 27% |
| druhá večera | x | 6% |

Príloha č. 2

k VZN č. .../2023

**Utváranie podmienok na ďalšie činnosti v zariadení podporovaného bývania**

1. **Podmienky na prípravu stravy**
2. Na účely utvorenia podmienok na prípravu stravy sa považuje najmä
	1. vybavenie kuchyne:
		1. sporák,
		2. varná doska,
		3. rýchlovarná kanvica,
		4. mikrovlnná rúra,
		5. chladnička,
		6. drez na umývanie riadu,
	2. ostatné vybavenie kuchyne: súprava riadu, pohárov, šálok a príborov,
	3. pomôcky na prípravu stravy:
		1. kuchynská váha,
		2. súprava kuchynských nožov,
		3. varechy,
		4. naberačky,
		5. strúhadlo a cedidlo,
		6. valček na cesto,
		7. podložka na vaľkanie cesta,
		8. otvárač na fľaše na konzervy,
		9. dosky na krájanie potravín.
3. Vybavenie kuchyne podľa bodu (1) je úmerné počtu prijímateľov sociálnej služby a charakteru bývania.
4. **Podmienky na upratovanie**

Na účely utvorenia podmienok na upratovanie sa považuje najmä

1. vedro,
2. zmetáková súprava,
3. utierky a handry na umývanie.
4. **Podmienky na pranie, žehlenie a údržbu bielizne a šatstva**

Na účely utvorenia podmienok na pranie, žehlenie a údržbu bielizne a šatstva sa považujú najmä:

1. elektrospotrebiče na pranie a žehlenie,
2. pracovné potreby a pomôcky na pranie, žehlenie a údržbu šatstva:
	* 1. sušiak na bielizeň,
		2. žehliaca doska,
		3. šijacie potreby.

Príloha č. 3

k VZN č. ...../2023

**Výška úhrady na deň (v Eur)**

1. **za pomoc pri odkázanosti fyzickej osoby na pomoc inej fyzickej osoby v domove sociálnych služieb, špecializovanom zariadení, rehabilitačnom stredisku a zariadení pre seniorov**

|  |  |
| --- | --- |
|  | **Forma služby** |
| **Stupeň odkázanosti** | celoročná pobytová | týždenná pobytová | ambulantná |
| II. stupeň | 1,38 | 1,12 | 0,35 |
| III. stupeň | 1,51 | 1,25 | 0,43 |
| IV. stupeň | 1,73 | 1,47 | 0,60 |
| V. stupeň | 2,51 | 1,99 | 0,86 |
| VI. stupeň | 3,20 | 2,55 | 1,21 |

1. **za dohľad v zariadení podporovaného bývania**

|  |  |
| --- | --- |
| II. stupeň | 1,38 |
| III. stupeň | 1,51 |
| V. stupeň | 1,73 |
| V. stupeň | 2,51 |
| VI. stupeň | 3,20 |

1. 1) § 3 zákona č. 600/2003 o prídavku na dieťa a o zmene a doplnení zákona č. 461/2003 Z. z. o sociálnom poistení v znení neskorších predpisov [↑](#footnote-ref-1)
2. ) § 51 Občianskeho zákonníka [↑](#footnote-ref-2)
3. ) Potvrdenie pre infláciu a priemernú mesačnú mzdu (statistics.sk) [↑](#footnote-ref-3)